吳範字文則，全稽上虞人也。以治曆數知風氣聞於郡中。舉有道，詣京都，世亂不行。會孫權起於東南，范委身服事，每有災祥，輒推數言狀。其術多效，遂以顯名。
初，權在吳，欲討黃祖。范曰：「今茲少利，不如明年。明年戊子，荊州劉表亦身死國亡。」權遂征祖，卒不能克。明年，軍出，行及尋陽，范見風氣，因詣船賀，催兵急行，至即破祖，祖得夜亡。權恐失之，范曰：「未遠，必生禽祖。」至五更中，果得之。劉表竟死，荊州分割。及壬辰歲，范又白言：「歲在甲午，劉備當得益州。」後呂岱從蜀還，遇之白帝，說備部眾離落，死亡且半，事必不克。權以難范，范曰：「臣所言者天道也，而岱所見者人事耳。」備卒得蜀。
權與呂蒙謀襲關羽，議之近臣，多曰不可。權以問范曰：「得之。」後羽在麥城，使使請降。權問范曰：「競當降否?」范曰：「彼有走氣，言降詐話耳。」權使潘璋邀其徑路，覘候者還，自羽已去。范曰：「雖去不免。」問其期，曰：「明日日中。」權立表下漏以待之。及中不至，權問其故，范曰：「時尚未正中也。」頃之，有風動帷，范拊手曰：「羽至矣。」須臾，外稱萬歲，傳言得羽。後權與魏為好，范曰：「以風氣言之，彼以貌來，其實有謀，宜為之備。」劉備盛兵西陵，范曰：「後當和親。」終皆如言。其占驗明審如此。權以范為騎都尉，領太史令，數從訪問，欲知其決。范秘惜其術，不以至要語權。權由是恨之。
初，權為將軍時，范嘗白言「江南有王氣，亥子之間有大福慶。」權曰：「若終如言，以君為候。」及立為吳王，范時侍宴。曰：「昔在吳中，嘗言此事，大王識之邪?」權曰：「有之。」因呼左右，以侯綬帶范。范權知權欲以厭當前言，輒手推不受。及後論功行封，以范為都亭侯，詔臨當出，權恚其愛道於己也，削除其名。
黃武五年，范病卒。長子先死，少子尚幼，於是業絕。權追思之，募三州有能舉知術數如吳范、趙達者，封千戶侯，卒無所得。
劉惇字子仁，平原人也。遭亂避地，客游廬陵，事孫輔。以明天官達占數顯於南土。每有水旱寇賊，皆先時處期，無不中者。輔異焉，以為軍師，軍中咸敬事之，號曰神明。
建安中，孫權在豫章，時有星變，以問惇。惇曰：「災在丹楊。」權曰：「何如？」曰：「客勝主人，到某日當得問。」是時邊鴻作亂，卒如惇言。惇於諸術皆善，尤明太一，皆能推演其事，窮盡要妙，著書百餘篇，名儒刁玄稱以為奇。惇亦寶愛其術，不以告人，故世莫得而明也。
趙達，河南人也。少從漢侍中單甫受學，用思精密。謂東南有王者氣，可以避難，故脫身渡江。治九宮一算之術，究其微旨，是以能應機立成。對問若神，至計飛蝗，射隱伏，無不中效。或難達曰：飛者固不可校，誰知其然，此殆妄耳。」達使其人取小豆數斗，播之席上，立處其數，驗覆果信。嘗過知故，知故為之具食。食畢，謂曰：「倉卒乏酒，又無佳看，無以敘意，如何?」達因取盤中只箸，再三從橫之，乃言：「卿東壁下有美酒一斛，又有鹿肉三斤，何以辭無?」時坐有他賓，內得主人情。主有慚曰：「以卿善射有無，欲相試耳，竟效如此。」遂出酒酣飲。又有書簡上作千萬數，著空倉中封之，令達算之。達處如數，云：「但有名無實。」其精微若是。
達寶惜其術，自闞澤、殷禮皆名儒善士，親屈節就學，達秘而不告，太史丞公孫滕少師事達，勤勞累年，達許教之者有年數矣，臨當喻語而輒復止。滕他日齎酒具，侯顏色，拜跪而請。達曰：「吾先人得此術，欲圖為帝王師，至仕來三世，不過太史郎，誠不欲復傳之。且此術微妙，頭乘尾除，一算之法，父子不相語。然以子篤好不倦，今真以相授矣。」飲酒數行，達起取素書兩眷，大如手指，達曰：「當寫讀此，由自解也。吾久廢，不復省之。今欲思論一過，數日當以相與。」滕如期往，至乃陽求索書，驚言失之，云：「女婿昨來，必是渠所竊。」遂從此絕。
初，孫權行師征伐，每令達有所推步，皆如其言。權問其法，達終不語，由此見薄，祿位不至。達常笑謂諸星氣風術者曰：「當回算帷幕，不出戶牖以知天道，而反晝夜暴露以望氣樣，不亦難乎!」閑居無為，引算自校，乃嘆曰：「吾算訖盡某年月日，其終矣。」達妻數見達效，聞而哭泣。達欲弭妻意，乃更步算，言：「向者謬誤耳，尚未也。」後如期死。權聞達有書，求之不得，乃錄問其女，及發棺無所得，法術絕焉。
評曰：「三子各於其術精矣，其用思妙矣，然君子等役心神，宜於大者遠者，是以有識之士，舍彼而取此也。